31. juli 2025

**25-års jubilæum på Tradium**

**I august kan Tradium fejre Morten Jespersens 25-års jubilæum**

Fredag den 1. august 2025 er det præcis 25 år siden, at Morten Jespersen begyndte som underviser i historie og idræt på Mariagerfjord Gymnasium og HF. Siden da har han varetaget roller som studievejleder og ekstern tilsynsførende i sine fag.

I 2018 blev Morten ansat som uddannelsesleder på Tradium Handelsgymnasiet, hvor han sammen med personalet og det øvrige lederteam har været med til at udvikle afdelingen på fornem vis. Han er kendt for sin faglighed, sit engagement og sin ordentlighed – og han værdsat af både personale, ledelseskollegaer, elever og samarbejdspartnere.

Tillid, samarbejde og anstændighed er vigtige pejlemærker i Mortens ledelsesstil. Han stammer fra Thy, og Mortens thybo-mentalitet fornægter sig ikke. Han er rolig, afklaret og arbejdsom, og han går til nye opgaver og udfordringer med overblik og gåpåmod. Morten møder mennesker med varme og nysgerrighed, og han sætter et stærkt præg på hverdagen på Tradium.

I fritiden er Morten aktiv som håndboldtræner samt præsident for det legendariske "Slyngelholdet" i Hobro IK, hvor han spiller fodbold i oldboys-rækken.

Jubilæet markeres internt på skolen senere i august.

**Om Tradium**

”Tradium, Erhvervsskole og -gymnasier, Randers” er et uddannelsesmæssigt kraftcenter, der udbyder en bred vifte af ungdoms-, voksen- og efteruddannelser inden for det merkantile og tekniske område: HHX, HTX, EUX, EUD, AMU samt uddannelsen til statsautoriseret fodterapeut og meget mere.

Her arbejder ca. 410 engagerede medarbejdere, og hvert år underviser vi omkring 2.600 elever, fordelt på tre campusser i Randers og på Djursland.

Som UNESCO Verdensmålsskole har vi et internationalt udsyn. Samtidig har vi et tæt samarbejde med erhvervslivet og arbejder målrettet på at give vores elever og kursister de bedste forudsætninger for en god fremtid.

Læs mere om os på tradium.dk